SISB บวก 3% โบรกชี้ Q4 โตต่อ รับรายได้นักเรียนเพิ่ม ชูเป้า 20.85 บ.
SISB บวก 3% โบรกชี้ 4/65 โตต่อเนื่อง รับรู้รายได้นักเรียนไทย-ต่างชาติเพิ่ม รวมถึงเปิดสาขาใหม่ โบรกแนะนำ “ซื้อ” ราคาเป้าหมาย 20.85 บ.
SISB บวก 3% โบรกชี้ 4/65 โตต่อเนื่อง รับรู้รายได้นักเรียนไทย-ต่างชาติเพิ่ม รวมถึงเปิดสาขาใหม่ โบรกแนะนำ “ซื้อ” ราคาเป้าหมาย 20.85 บ.
7 ธ.ค. 2565

ผู้สื่อข่าวรายงานว่า วันนี้ (7 ธ.ค.65) ราคาหุ้น บริษัท เอสไอเอสบี จำกัด (มหาชน) หรือ SISB ณ เวลา 14:32 น. อยู่ที่ระดับ 20.50 บาท บวก 0.60 บาท หรือ 3.02% สูงสุดที่ระดับ 20.80 บาท ต่ำสุดที่ระดับ 19.80 บาท ด้วยมูลค่าซื้อขาย 60.46 ล้านบาท

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) หรือ SISB เปิดเผยว่าบริษัทได้มีการปรับเป้าหมายจำนวนนักเรียนในอีก 5 ปีข้างหน้า (ปี 2565-2569) เพิ่มขึ้นแตะระดับ 5,000 คน จากเดิม 4,250 คน เนื่องจากจำนวนนักเรียนใหม่ทั้งใน และต่างประเทศมีจำนวนมากขึ้น และมีสัญญาณที่ดีอย่างต่อเนื่อง รวมถึงจากการขยายโรงเรียนสาขาเดิม และเปิดสาขาใหม่ ที่จังหวัดนนทบุรี และระยอง ซึ่งจะเริ่มเปิดดำเนินการในปี 2566  ทำให้บริษัทตั้งเป้าหมายรายได้ในปี 2569 จะเติบโตแตะระดับ 2,200 ล้านบาท
ทั้งนี้การปรับเพิ่มเป้าหมายในครั้งนี้ เนื่องจากจำนวนนักเรียนใหม่ทั้งในและต่างประเทศมีจำนวนมากขึ้น ขณะที่ปีหน้ามีแผนจะเปิดโรงเรียนสาขาเพิ่มอีก 2 แห่ง โดยอยู่ระหว่างการสำรวจความสนใจจากผู้ปกครอง ซึ่งผลตอบรับในเบื้องต้นออกมาในทิศทางที่ดี และคาดว่าจะเปิดรับนักเรียนได้ในช่วงปลายปีหน้า รวมถึงการมีจำนวนนักเรียนเพิ่มขึ้น ก็สามารถควบคุมต้นทุนค่าใช้จ่ายได้ดีขึ้นด้วย
สำหรับภาพรวมการดำเนินธุรกิจในช่วงไตรมาส 4/2565 บริษัทประเมินว่า ยังคงมีทิศทางที่ดีต่อเนื่อง เพราะรับรู้รายได้จากการเปิดเทอมปีการศึกษาใหม่เต็มทั้งไตรมาส รวมถึงมีการจัดกิจกรรมต่างๆ ได้ตามปกติ ขณะที่มีจำนวนนักเรียนไทยและต่างชาติเข้ามาศึกษาเพิ่มขึ้นอย่างคึกคัก ช่วยผลักดันให้จำนวนนักเรียนเพิ่มมากขึ้น ดังนั้นภาพรวมการดำเนินธุรกิจในปี 2565 มั่นใจว่าจะเป็นไปตามเป้าหมายที่วางไว้ โดยคาดว่าจะมีจำนวนนักเรียนสิ้นปีนี้ แตะระดับ 3,100 คน
อนึ่ง ภาพรวมผลการดำเนินงานในงวดไตรมาสที่ 3 /2565 บริษัทฯมีรายได้รวมเท่ากับ 347.87 ล้านบาท เพิ่มขึ้น 40.61 ล้านบาท คิดเป็น 13.2 % จากงวดไตรมาสที่ 2/2565 ที่มีรายได้รวมอยู่ที่ 307.26 ล้านบาท
ปัจจัยที่สนับสนุนให้รายได้เติบโตเพิ่มขึ้น เนื่องจากในช่วงไตรมาส 3/2565 ภาพรวมการดำเนินธุรกิจดีขึ้น โดยมีจำนวนนักเรียนกลับเข้ามาเรียนภายในโรงเรียน ได้ตามปกติ ขณะเดียวกันมีจำนวนนักเรียนเพิ่มขึ้นจากไตรมาสที่ 2 /2565 อีก 313 คน ทำให้ ณ วันที่ 30 กันยายน 2565 มีจำนวนนักเรียนรวม 3,044 คน รวมทั้งบริษัทฯสามารถบริหารจัดการต้นทุนค่าใช้จ่ายได้อย่างมีประสิทธิภาพอีกด้วย
นอกจากนี้ บล.โกลเบล็ก ระบุในบทวิเคราะห์วันนี้ (7 ธ.ค.65) คาดแนวโน้มผลประกอบการไตรมาส 4/2565 เติบโตต่อเนื่องจากการรับรู้รายได้จากนักเรียน 3,044 คนเต็มไตรมาส อีกทั้งเริ่มเกิด Economies of Scales เนื่องจากจำนวนนักเรียนเพิ่มขึ้นเร็วกว่าบุคคลากร และค่าเสื่อมราคาโรงเรียนเป็นค่าใช้จ่ายคงที่ความเห็น
โดยมีมุมมองบวกต่อ SISB เนื่องจากผลประกอบการจะเดิบโตต่อเนื่องในไตรมาส 4/2565 เป็นต้นไปเนื่องจากโควิด-19 กลายเป็นโรคประจำถิ่นทำให้นักเรียนกลับมาเรียนในโรงเรียน 100% อีกทั้งได้แรงหนุนจากการเปิดโรงเรียนใน 3066 อีก 2 แห่ง ที่นนทบุรีและระยอง ซึ่งจะเป็นปัจจัยหนุนการเติบโตเพิ่มเติม ทั้งนี้ ยังคงแนะนำ “ซื้อ” ราคาเป้าหมายที่ 20.85 บาท